Aalborg Håndbold lod den øjeblikkelige storform gå ud over Skjern onsdag aften i Herre Håndbold Ligaen. Nikolaj Jacobsens danske mestre vandt topbraget 27-25 hjemme i Gigantium. Værterne startede forrygende og fik slået et stort hul til gæsterne, der trods nederlaget fortsat er nummer to i ligaen efter KIF Kolding København. Skjern-spillerne fik lagt den elendige start bag sig og minimeret gabet til Aalborg til 12-16 før pausen, og derfor var intet afgjort inden de sidste 30 minutter. Det nåede også at blive rigtig spændende i slutfasen, hvor Skjern fik scoret tre gange i træk og udlignet til 24-24. Tættere på point kom vestjyderne ikke. Aalborg fortsætter dermed den flotte sejrsstime, der også har givet holdet succes i Champions League, mens Skjern befinder sig i en nedadgående formkurve. For en uge siden tabte vestjyderne på hjemmebane til GOG. Det andet nordjyske hold i håndboldligaen, Mors-Thy, var også i kamp onsdag. Her tabte morsingboerne et tæt opgør 23-25 hjemme mod Nordsjælland. Tidligere onsdag vandt KIF Kolding København med 33-27 over Ribe-Esbjerg. KIF topper ligaen med 23 point, mens Skjern har 20 point på andenpladsen. Aalborg er treer med 19 point, mens Mors-Thy ligger på en 11. plads med 6 point.

Opsummering:
Skjern kæmpede sig tilbage efter en skidt indledning og udlignede til 24-24, men måtte se sig slået i Aalborg.